《奉和本原教授腊月二十九日过白家桥访彦弟之作》
元代·刘崧

舍弟卜居三里遥，平田亘亩水通桥。草间微雨沾行屐，枝上长风吹挂瓢。

饮兴一时空澥渤，文光五夜烛云霄。屠苏此会谁先醉，还祝高年继子乔。

作者简介：（1321—1381）元末明初江西泰和人，原名楚，字子高。洪武三年举经明行修，授兵部职方司郎中，迁北平按察司副使。坐事谪输作，寻放归。十三年召拜礼部侍郎，擢吏部尚书。寻致仕归。次年，复征为国子司业，卒于官。谥恭介。博学工诗，江西人宗之为西江派。有《北平八府志》、《槎翁诗文集》、《职方集》。